b'\n_START_ARTICLE_\nPeter Pan\n_START_PARAGRAPH_\nPeter Pan je lik, ki ga je ustvaril \xc5\xa1kotski novelist in dramatik J.M. Barrie (1860\xe2\x80\x931937). Prebrisan fanti\xc4\x8d s sposobnostjo letenja zavra\xc4\x8da idejo o odra\xc5\xa1\xc4\x8danju in svoje ve\xc4\x8dno otro\xc5\xa1tvo, polno dogodiv\xc5\xa1\xc4\x8din, pre\xc5\xbeivlja v de\xc5\xbeeli Nije, kjer je vodja svoje dru\xc5\xa1\xc4\x8dine Izgubljenih fantov. V \xc5\xbeivljenju se sre\xc4\x8duje z morskimi deklicami, pirati, Indijanci in vilami, od \xc4\x8dasa do \xc4\x8dasa pa spozna tudi otroke iz resni\xc4\x8dnega sveta.\n_START_SECTION_\nZgodovina\n_START_PARAGRAPH_\nPeter Pan se je prvi\xc4\x8d pojavil v Barriejevem delu The Little White Bird, ki je bilo leta 1902 napisano za odrasle bralce. Po zelo pozitivnem odzivu na igro o Petru Panu leta 1904, se je zalo\xc5\xbeba Hodder and Stoughton odlo\xc4\x8dila podalj\xc5\xa1ati tista poglavja knjige The Little White Bird, v katerih je nastopal Peter Pan, in jih ponovno izdati, tokrat pod noslovom Peter Pan in Kensington Gardens._NEWLINE_Leta 1911 je knjiga kot roman iz\xc5\xa1el pod naslovom Peter and Wendy, kasneje kot Peter Pan and Wendy in nazadnje preprosto kot Peter Pan._NEWLINE_Peter Pan se je pojavil v \xc5\xa1tevilnih televizijskih priredbah, filmih ter nadaljevankah, med drugim tudi v vsesplo\xc5\xa1no znanem animiranem Disneyevem filmu Peter Pan ter kar nekaj mjuziklih.\n_START_SECTION_\nVidez\n_START_PARAGRAPH_\nBarrie nikoli podrobno ni opisal Petrovega izgleda, niti v romanu Peter and Wendy, tako da je veliko prepu\xc5\xa1\xc4\x8denega bral\xc4\x8devi domi\xc5\xa1ljiji. V romanu pa enkrat omeni, da ima Peter \xc5\xa1e vse mle\xc4\x8dne zobe. Opi\xc5\xa1e ga kot lepega de\xc4\x8dka s \xc4\x8dudovitim nasmehom, v igri pa nosi obleko iz jesenskega listja in pajkove mre\xc5\xbee. Njegovo ime in igranje pi\xc5\xa1\xc4\x8dali namigujeta na podobnost z mitolo\xc5\xa1kim bitjem Panom._NEWLINE_Tradicionalno je Petra igrala odrasla \xc5\xbeenska, predvsem zaradi tega, ker v igri nastopajo otroci, \xc5\xa1e mlaj\xc5\xa1i od glavnega junaka, tako da ga zelo redko na odru vidimo v\xc2\xa0\xc2\xbboriginalnih\xc2\xab\xc2\xa0obla\xc4\x8dilih._NEWLINE_V Disneyevih filmih Peter nosi enostavno obleko, zeleno tuniko s kratkimi rokavi, bomba\xc5\xbene hla\xc4\x8de in kapo s peresom. Ima \xc5\xa1kratovska u\xc5\xa1esa in oran\xc5\xbekaste lase.'